stanford-oval/wikipedia huggingface dataset:
ויסמוט
היסטוריה > החברה

עד סוף 2011 הושקעו כ-5.5 מיליארד אירו ממקורות ממשלתיים לצורך פעולות שיקום. בשנת 2002 הקימה החברה חברת בת בשם Wisutec GmbH (Wismut Umwelttechnik GmbH), שהייתה אחראית על שיווק טכנולוגיות השיקום. ב-17 במאי 2010 נרכשה Wisutec על ידי חברת ההנדסה GEOS.
ב-1 ביוני 2021 יצא המשלוח האחרון של אורניום מגרמניה – תערובת של מים ואורניום חמצני – משטחי החברה בקניגשטיין. בכך סיימה גרמניה את תפקידה כמדינה מפיקה אורניום. במהלך 31 השנים האחרונות הופקו כ-3,350 טון אורניום במסגרת תהליכי השיקום בסקסוניה ותורינגיה. האורניום נמכר מאז 1997 לחברת Nuclear Fuels האמריקאית, שעיבדה והעשירה אותו בצ'כיה לשימוש בכורים גרעיניים. לשם הטיפול והשיקום של אתרי כריית האורניום הקצתה הממשלה הגרמנית כ-6.8 מיליארד אירו.
בארכיון החברה נשמר אוסף האמנות של Wismut, הכולל מעל 4,200 יצירות ומהווה את האוסף הגדול ביותר של חברה תעשייתית מגרמניה המזרחית לשעבר.
לאחר איחוד גרמניה בשנת 1990, הופסקה פעילות הכרייה של חברת ויסמוט (Wismut) במזרח גרמניה. החברה, שהייתה אחראית על כריית אורניום עבור ברית המועצות, עברה תהליך של סגירה ושיקום סביבתי. במהלך תהליך זה, מספר העובדים צומצם משמעותית. על פי הדיווחים, בתחילת שנות ה-90 העסיקה החברה כ-1,100 עובדים, אשר היו מעורבים בעיקר בפעולות השיקום והטיהור של האתרים המזוהמים. עם התקדמות תהליכי השיקום, מספר העובדים המשיך לרדת, אך הנתונים המדויקים לגבי מספר המפוטרים אינם זמינים במקורות הזמינים.
תהליך הסגירה כלל את הפסקת הכרייה, סגירת מתקנים, וטיפול בזיהומים סביבתיים שנגרמו במהלך עשרות שנות הפעילות. המאמצים לשיקום האתרים נמשכו לאורך שנים, במטרה להחזיר את האזורים לשימוש בטוח וידידותי לסביבה.
שיקום סביבתי

לאחר סיום הפעילות הכרייתית, הפכה Wismut GmbH לחברה ממשלתית גרמנית המתמקדת בשיקום סביבתי של אזורי הכרייה. השיקום כלל סתימת מכרות, כיסוי שטחי פסולת, טיפול במי מכרות מזוהמים והסרת מבנים מזוהמים. עד שנת 2022, הושקעו בפרויקט השיקום מיליארדי אירו.
השפעה על העובדים

במהלך שנות ה-40 וה-50, נחשפו אלפי כורים לאבק קוורץ ולגז ראדון, מה שהוביל לשיעורי תחלואה גבוהים של סיליקוזיס וסרטן ריאות. עד שנת 1997 הוכרו למעלה מ-14,000 מקרים של סיליקוזיס ו-5,000 מקרים של סרטן ריאות כמחלות תעסוקתיות. עם הזמן, שיפורים טכנולוגיים ותנאי עבודה בטוחים יותר הפחיתו את הסיכונים לעובדים.
אמנות תעשייתית

ויסמוט הזמינה במהלך שנות פעילותה כ-4,300 יצירות אמנות המתארות את פעילות הכרייה. רוב היצירות נותרו בלתי נגישות לציבור ומאוחסנות במטה החברה לשעבר.
בספרות

הרומן "רומלפלץ" מאת ורנר ברוניג עוסק בחיי הכורים במכרות ויסמוט בתקופה שבין ייסוד גרמניה המזרחית בשנת 1949 לבין מרד הפועלים בשנת 1953.
מיגל קרדונה

מיגל אנחל קרדונה (באנגלית: Miguel Angel Cardona; נולד ב-11 ביולי 1975) הוא מחנך אמריקאי, שכיהן כמזכיר החינוך של ארצות הברית בין השנים 2021–2025. קודם לכן, בשנים 2019-2021, כיהן קרדונה כנציב החינוך של מדינת קונטיקט. ב-21 בדצמבר 2020 דווח כי קרדונה נבחר בידי ג'ו ביידן, שכיהן אז כנשיא ארצות הברית, לכהן בתפקיד מזכיר מחלקת החינוך של ארצות הברית.
ביוגרפיה

קרדונה נולד בעיר מרידן שבדרום-מרכז קונטיקט לזוג הורים ממוצא פוארטו ריקני, וגדל בדיור ציבורי במרידן. באוניברסיטת המדינה המרכזית של קונטיקט השלים לימודי תואר ראשון, ובאוניברסיטת קונטיקט קיבל תואר שני בחינוך דו-לשוני ודו-תרבותי. כמו כן, הוא בעל תואר דוקטור בחינוך. החל את קריירת ההוראה שלו כמורה לכיתות ד' בבית הספר ע"ש ישראל פטנאם השוכן בעיר. בשנת 2003, בגיל 27, התמנה למנהל בית הספר הנובר, השוכן גם הוא במרידן, ונעשה לאחד מהצעירים שבמנהלי בתי הספר בקונטיקט.
באוגוסט 2019 מינה נד למונט, מושל קונטיקט, את קרדונה לנציב מחלקת החינוך של מדינת קונטיקט. הוא הלאטיני הראשון שמכהן בתפקיד זה. לפני כן שימש קרדונה כעוזר מפקח על ההוראה והלמידה בעיר הולדתו. הוא כיהן בתפקיד זה ארבע שנים, החל מ-2015. במהלך 2019 הוזכר קרדונה כאחד מבכירי אנשי החינוך בקונטיקט.
אישיותו של קרדונה הובאה לידיעתו של הנשיא הנבחר ג'ו ביידן בידי לינדה דרלינג-האמונד (אנ'), ממנהיגי המעבר הנשיאותי מממשל דונלד טראמפ לממשל ביידן, אשר עשתה זאת בעבר גם לאחר הבחירות לנשיאות ארצות הברית 2008 לקראת ההשבעה הראשונה של ברק אובמה לנשיאות ארצות הברית. דרלינג-האמונד וקרדונה עבדו בצוותא במספר מיזמים.
באופן עקבי לאחר הבחירות לנשיאות ארצות הברית 2020, קרדונה הוזכר כמועמד מוביל לתפקיד מזכיר החינוך של ארצות הברית, לצד מנהיגות איגודי העובדים לילי אסקלסן גרסיה ורנדי ויינגרטן. כאשר ביידן בחר בקרדונה ולא בשתיים האחרות, דומה היה התחמק מלקחת צד ביריבות בין אגודת החינוך הלאומי אותה הנהיגה אסקלסן גרסיה לבין פדרציית המורים האמריקאית, אותה מנהיגה ויינגרטן. בשלהי דצמבר 2020 בדווח כי ביידן בחר בקרדונה לשמש כמזכיר החינוך בקבינט שלו.
ב-1 במרץ 2021 אישר הסנאט של ארצות הברית את מינויו של קרדונה למזכיר מחלקת החינוך של ארצות הברית. 64 סנאטורים תמכו באישור המינוי בעוד 33 התנגדו.
בעת נאום מצב האומה של הנשיא ג'ו ביידן, ב-7 מרץ 2024, שימש כשורד מיועד.
הערות שוליים

↑  ג'ואי גריסון, Biden poised to pick Connecticut schools chief Miguel Cardona as Education secretary, reports say, באתר USA Today‏, 22 בדצמבר 2020 (באנגלית)
↑  קת'לין מייגן, The state’s new education commissioner: collaborator, listener, hard worker, באתר The Connecticut Mirror‏, 21 באוגוסט 2019 (באנגלית)
↑  Two outsiders emerge as top contenders for Biden’s education secretary (Meckler, Strauss), באתר וושינגטון פוסט, 21 בדצמבר 2020 (באנגלית)
↑  מארק פזניאוקס וג'קלין רייב-תומאס, Connecticut’s Miguel Cardona in the mix for Biden’s education secretary, באתר The CT Mirror‏, 17 בדצמבר 2020 (באנגלית)
↑  האנס ניקולס, Scoop: Miguel Cardona emerges as Biden's choice to open schools, באתר Axios‏, 21 בדצמבר 2020 (באנגלית)
↑  אליסה נדרוורני, Biden To Pick Connecticut Schools Chief Miguel Cardona As Education Secretary, באתר NPR‏, 22 בדצמבר 2020 (באנגלית)
↑  Miguel Cardona Confirmed As Education Secretary. What It Means For Students And Loan Borrowers, באתר פורבס, 1 במרץ 2021 (באנגלית)
↑  קייטי לובוסקו, Miguel Cardona confirmed as education secretary, באתר CNN‏, 1 במרץ 2021 (באנגלית)
↑  Betsy Klein, Education Secretary Miguel Cardona is the designated survivor for the State of the Union | CNN Politics, CNN, ‏2024-03-08 (באנגלית)
| הקבינט של ארצות הברית בממשל ג'ו ביידן ארצות הברית |
| --- | --- | --- |
| בעלי תפקידים על פי חוק | בעלי תפקידים על פי חוק |  |
| סגנית הנשיא | קמלה האריס (2021–2025) |  |
| מזכיר המדינה | אנתוני בלינקן (2021–2025) |  |
| מזכירת האוצר | ג'נט ילן (2021–2025) |  |
| מזכיר ההגנה | לויד אוסטין (2021–2025) |  |
| התובע הכללי | מריק גרלנד (2021–2025) |  |
| מזכירת הפנים | דב האלנד (2021–2025) |  |
| מזכיר החקלאות | טום וילסאק (2021–2025) |  |
| מזכירת המסחר | ג'ינה ריימונדו (2021–2025) |  |
| מזכיר העבודה | מרטי וולש (2021–2023) |  |
| מזכיר הבריאות ושירותי האנוש | חוויאר ביסרה (2021–2025) |  |
| מזכירת השיכון והפיתוח העירוני | מרשה פאדג' (2021–2024) |  |
| מזכיר התחבורה | פיט בוטיג'ג' (2021–2025) |  |
| מזכירת האנרגיה | ג'ניפר גרנהולם (2021–2025) |  |
| מזכיר החינוך | מיגל קרדונה (2021–2025) |  |
| המזכיר לענייני חיילים משוחררים | דניס מקדאנה (2021–2025) |  |
| מזכיר ביטחון המולדת | אלחנדרו מיורקס (2021–2025) |  |
| בעלי תפקידים ברמת קבינט | בעלי תפקידים ברמת קבינט |  |
| מנהל הסוכנות להגנת הסביבה | מייקל רייגן (2021–2025) |  |
| מנהלת משרד הניהול והתקציב | שאלנדה יאנג (2021–2025) |  |
| ראש המודיעין הלאומי | אווריל היינס (2021–2025) |  |
| ראש ה-CIA | ויליאם ברנס (2021–2025) |  |
| נציבת הסחר של ארצות הברית | קתרין טאי (2021–2025) |  |
| שגרירת ארצות הברית באומות המאוחדות | לינדה תומאס-גרינפילד (2021–2025) |  |
| היועץ המדעי לנשיא ארצות הברית | אריק לנדר (2021–2023) • אראטי פרבהאקר (2023–2025) |  |
| יו"ר מועצת היועצים הכלכליים של ארצות הברית | ססיליה ראוס (2021–2025) • ג'ארד ברנסטיין (2021–2025) |  |
| מנהלת הסוכנות לעסקים קטנים של ארצות הברית | איזבלה קסיאס גוזמן (2021–2025) |  |
| ראש סגל הבית הלבן | רון א. קליין (2021–2023) • ג'ף זיינטס (2023–2025) |  |
| הערה |  ↑  רשימה זו אינה כוללת מזכירים שכיהנו בפועל  ↑  ג'ולי סו כיהנה כמזכירת העבודה בפועל במשך כשנתיים.  |  |
| --- | --- |
בקרת זהויות :  LCCN: no2018127689  SNAC: w67f3kgx  VIAF: 25153833143864331270   WorldCat (עם VIAF): 25153833143864331270
צדק (יהדות)

צדק הוא מושג המשקף דעה, או מידה טובה, או עשייה, נכונה על פי אמת-מידה אלוקית. הקב"ה נקרא צדיק על פי שעושה צדק, וכן נקראים הצדיקים המידמים לבורא יתברך בפעולותיו. בצדק יתוקן העולם ויאושר הפרט והכלל. צדק הוא תכלית ההנהגה האלוקית, ומנקודת השקפת האדם הרי הוא האידיאל.
מבוא: צדק משפטי וצדק מוסרי

באופן כללי, ברוב העמים, יש צדק משפטי וצדק מוסרי. אפשר להגדיר את ההבדלים ביניהם בדרכים שונות. להלן הגדרותיו של הרב משה אביגדור עמיאל:
הצדק המשפטי מתאפיין בתכונות הבאות:
נובע בעיקרו מהסדר והמשטר החברתי
תכליתו תיקון המדינה, ובאופן רחב יותר תיקון העולם
בא בעיקר מעולם המעשה ולא מעולם המחשבה
מתחשב בעיקר בעובדות ומעשים ולא בנטיות ומחשבות שבלב
מתחשב עם הכלל, שעל פיו יקבע את החוקים, והפרט צריך לקבל את מרותו
הצדק המוסרי מתאפיין בתכונות הבאות:
נובע בעיקרו מהמצפון שבלב
תכליתו תיקון הנשמה שבאדם
בא בעיקר מעולם המחשבה ולא מעולם המעשה
העיקר אצלו הלכתחילה ולא העובדות והמעשים כמו שהם בדיעבד
מבקש את פנימיות הדברים, אינו מקפיד על הסדר והמשטר החיצוני, ופעמים רבות תובע את עלבונו של הפרט מהכלל המעליב אותו
ישנה השפעת גומלין בין הצדק המשפטי והצדק המוסרי. השפעת הצדק המשפטי על הצדק המוסרי יותר שכיחה ומצויה, כי אין לרוב בני האדם אלא מה שעיניהם רואות, ומעטים מסוגלים לחשוב מחשבות מקוריות מבלי להיות מושפעים מהצדק הרשמי שהוא הצדק המשפטי.
בישראל הצדק המוסרי והצדק המשפטי מקורם ממקור אחד: ”קְדֹשִׁים תִּהְיוּ כִּי קָדוֹשׁ אֲנִי ה' אֱלֹהֵיכֶם” (ספר ויקרא, פרק י"ט, פסוק ב'). הצדק המוסרי הוא הדבקות במידותיו של הקב"ה: מה הוא רחום וחנון, אף אתה תהא רחום וחנון, וכיוצא בזה. הצדק המשפטי בא ממקור הצדק העצמי המוחלט שאינו מתחשב לא עם הזמן ולא עם המקום. תכלית שניהם קדושה ושלמות מוסרית.
בישראל הצדק המשפטי עומד על היסוד של "משפט אחד יהיה לכם" - משפט השווה לכולם בלי שום הבדל בין איש ואיש; והצדק המוסרי בא ואומר שהכלל הזה נכון חוץ מנוגע למשפט בינו ובין אחרים. על האדם למדוד את עצמו במידת הדין: "אפילו כל העולם כולו אומרים לך צדיק אתה, היה בעיניך כרשע", ואת האחרים במידת הרחמים: "והוי דן את כל האדם לכף זכות"; בעבור עצמו עליו להסתפק במועט, ובעבור אחרים לקיים "די מחסורו אשר יחסר לו, אפילו סוס לרכב עליו ועבד לרוץ לפניו"; עליו להיות שפל-רוח מאד בפני כל האדם, ולכבד את הזולת ש"איזהו מכובד? המכבד את הבריות".
הצדק המשפטי מבוסס על כלל, חוק אחד הכולל את כולם. אצל הצדק המוסרי כל פרט ופרט בפני עצמו הוא כלל מיוחד. הצדק המשפטי מביט על המעשה והעובדה, הצדק המוסרי על העושה והכוונה. הצדק המשפטי כנגד מידת הדין של הקב"ה, הצדק המוסרי כנגד מידת הרחמים שלו.
התורה אינה מבדלת בין צדק משפטי לבין צדק מוסרי, שהצדק אחד. לפיכך, הן דיני נזיקין, העוסקים במשפטים פשוטים ורגילים שבין אדם לחברו, והן אמרי חכמים במסכת אבות, העוסקים בענייני מוסר ומידות שרק יחידי סגולה מסוגלים לקיימם, שווים להעלות את האדם למדרגת חסיד.
הגדרת צדק

הצדק אחד ומתחלק אל צדיקים הרבה, ומאחר שהצדק הוא דבר עצמי אל האדם, הגדרות המפרשים את הצדק שונות זו מזו, ומושג הצדק כולל את כולן, ונשגב מכולן.
הגדרת צדק > הוראות המלה צדק בתורה

”וּמַלְכִּי צֶדֶק מֶלֶךְ שָׁלֵם הוֹצִיא לֶחֶם וָיָיִן” (ספר בראשית, פרק י"ד, פסוק י"ח) - מקום שהוא מכוון כנגד בית המקדש של מעלה ששם שכינתו של הקב"ה שנקרא "צדק" (רמב"ן)
”מֹאזְנֵי צֶדֶק אַבְנֵי צֶדֶק אֵיפַת צֶדֶק וְהִין צֶדֶק יִהְיֶה לָכֶם” (ספר ויקרא, פרק י"ט, פסוק ל"ו) - להצדיק את המידות והמשקולות יפה, כלומר לפנים משורת הדין (מדרש ספרא, מלבי"ם)
”שָׁמֹעַ בֵּין אֲחֵיכֶם וּשְׁפַטְתֶּם צֶדֶק בֵּין אִישׁ וּבֵין אָחִיו וּבֵין גֵּרוֹ” (ספר דברים, פרק א', פסוק ט"ז) - אמת - לא די שישפוט לפי חקות המשפט, רק שיראה שיהיה צדק באמת, ואם נראה לו שהוא דין מרומה לא יחתכהו (מלבי"ם)
”וְשָׁפְטוּ אֶת הָעָם מִשְׁפַּט צֶדֶק” (ספר דברים, פרק ט"ז, פסוק י"ח) - המשפט הברור והאמתי בדין התורה והוא הצדק המונח בדת מבלי שיטו ממנו ימין ושמאל (אברבנאל)
”צֶדֶק צֶדֶק תִּרְדֹּף” (ספר דברים, פרק ט"ז, פסוק כ') - הלך אחר בית דין יפה, מינוי אנשים ההגונים לשפוט (מדרש ספרי, אברבנאל)
”שָׁם יִזְבְּחוּ זִבְחֵי צֶדֶק” (ספר דברים, פרק ל"ג, פסוק י"ט) - לשם ה' (מלבי"ם)
הגדרת צדק > ביטויי-לשון הנגזרים מצדק

מעגלי צדק - דרכי מישור (רש"י על תהלים כג, ג)
ענוות צדק - ענווה של צדק: דבר אמת בעיון, וצדק במעשה (מלבי"ם על תהלים מה, ה)
זבחי צדק - קרבנות שלמים שיביאו, שיבואו להודות לך על שתלמד להם דרכי הצדק ועל שיתמיד הצדק ביניהם (מלבי"ם על תהלים נא, כא)
שערי צדק - שערי בית המקדש (מלבי"ם על תהלים קיח, יט)
לבוש צדק - בגדי כהונה נקראים בגדי צדק כי הם מכפרים ומצדיקים את החוטאים (מצודת דוד על תהלים קלב ט).
שפתי צדק - אמרי צדק (מצודת דוד על משלי טז, יג)
הגדרת צדק > הגדרות כלליות

מה זה צדק באופן כללי? להלן מבחר הגדרות:
מדרש אותיות דרבי עקיבא: דעת ותבונה ופתחון פה ומענה לשון שהקב"ה נותן לבני אדם, שכל העולם כולו מתקיים בהן.
רלב"ג: היושר והראוי בדברים וזה אם בדעות אם במידות.
הרב יוסף יעבץ: מידה שמצדקת את הבריות.
המהר"ל מפראג: שאינו יוצא מן המיצוע, יושר.
רבי יהודה אריה ממודנה: לתת לכל אחד ואחד הראוי לו ולא יתר.
מלבי"ם: עשות הנכון על פי הישר והטוב מצד הנושא המיוחד שישתנה לפעמים מן הדת הכולל לפי הזמן והעניין, והוא מעלה יותר מפעולת המשפט. גדר הצדק והבדלו מן משפט שהוא לא ישקיף על חוקות המשפט הכללים רק יעשה לפנים משורת הדין, והוא דבר ממוצע בין האמת שהוא הדין הגמור ובין החסד הגמור, כי הוא חסד מורכב עם משפט, שבהצדק יפגשו יחדו חסד ואמת, הנתונה לפי האמת והדין, והנתונה לפי החסד ולפנים משורת הדין.
שמואל יוסף פין: עיקרו יושר, ומזה במשקלים ובמידות, ועל הרוב בחינת מעשה יושר מכוון אל השכל והתורה.
הגדרת צדק > מוסר השכל: צדק ומשפט ומשרים

בספר משלי נאמר: ”לָקַחַת, מוּסַר הַשְׂכֵּל; צֶדֶק וּמִשְׁפָּט, וּמֵשָׁרִים” (ספר משלי, פרק א', פסוק ג'). צדק ומשפט ומישרים אלו מושגים דומים, ולהלן הבדלים ביניהם (מוסר השכל כולל שלושתם):
| המפרש | צדק | משפט | משרים |
| --- | --- | --- | --- |
| רש"י | צדקה מממונו | לשפוט אמת | היא הפשרה, דרך חלק ומישור, שווה לזה ולזה |
| רבי יונה גירונדי | שיכנס האדם לפנים משורת הדין | שורת הדין | להתנהג על פי היושר |
| רבי יוסף נחמיאש | שיהיה צדיק בדרכיו | לכלכל דבריו במשפט, להיותו מתנהג במנהגותיו כדת וכשורה | ללכת דרך הישרה להיות ישר בכל מעשיו |
| רבי דוד בן שלמה אבן יחיא | קניין המידות הטובות לנפשו | שפיטת האמת לזולתו | היושר הראוי בדעות או במידות |
| רבי זרחיה בן יצחק בן שאלתיאל | האמונה בשם יתברך ושפע המעלות ושלמותם | לעשות כל מה שהזהירה עליו התורה ולא יטה ממנה | יושר המידות אשר לבני האדם, כמו שלא יהיה נוטה לשום הפעולות יותר מן הראוי |
| הרב משה אלשיך | היות פעולותיו בצדק | להישיר את הזולת יעשו צדק כמוהו, לשפוט צדק ולהנהיג את העם על הדין ועל האמת בל יעשוק איש את עמיתו וכיוצא בזה | לעשות הטוב והישר, זו לפנים משורת הדין |
| מצודת דוד | עבודת הא-להים | מה שבין אדם לחברו | המידות והנהגת האדם |
| הגר"א | לעשות חסד וצדקה עם כל הבריות | לפעמים צריך האדם למידת הכעס שהוא המשפט והיינו בינו לבין עצמו, ואף לשאר בני האדם צריך למידת הכעס לתת דין לרשעים לאיש כדרכיו כפי הדין | לפעמים צריך למידת היושר וזהו על פי רוב |
| רבי יצחק אליהו לנדא | מעשה הטוב | מניעת מעשה הרע | החלק העיוני |
צדק וצדקה

המושגים המקראיים של צדק וצדקה קרובים זה לזה. להלן היחס ביניהם:
צדק וצדקה > לפי הרמב"ם

הרמב"ם כתב במורה נבוכים, חלק ג, פרק נג:
ומלת צדקה היא נגזרת מצדק, והוא היושר, והיושר הוא להגיע כל בעל חוק לחוקו, ולתת לכל נמצא מן הנמצאות כפי הראוי לו. ולפי הענין הראשון לא יקראו בספרי הנבואה החוקים שאתה חייב בהם לזולתך כשתשלמם, צדקה, כי כשתפרע לשכיר שכרו או תפרע חובך לא יקרא צדקה, אבל החוקים הראויים עליך לזולתך מפני מעלת המידות, כרפואת מחץ כל מחוץ, יקרא צדק, ומפני זה אמר בהשבת המשכון ולך תהיה צדקה, כי כשתלך בדרך מעלות המידות, כבר עשית צדק לנפשך המשכלת כי שילמת לה חוקה, ומפני זה תיקרא כל מעלת מדות, צדקה, אמר והאמין בה' ויחשבה לו צדקה, רוצה לומר מעלת האמונה, וכן אמרו וצדקה תהיה לנו.
כלומר, צדק הוא היושר, והיושר הוא להגיע כל בעל חוק לחוקו, ולתת לכל נמצא כפי הראוי לו. ובספרי הנבואה המלה צדקה מורה רק על ההוראה השנייה (לתת לכל נמצא כפי הראוי לו מפני מעלת המידות). לפיכך, עשיית צדקה היא התהלכות במעלת המידות להשלים נפשו, ובכך האדם עושה צדק לנפשו בשלמו לה חוקה (וזה צדק לנפשו כפי ההוראה הראשונה).
צדק וצדקה > לפי המלבי"ם

בספר ישעיהו נאמר: ”הַרְעִיפוּ שָׁמַיִם מִמַּעַל וּשְׁחָקִים יִזְּלוּ צֶדֶק תִּפְתַּח אֶרֶץ וְיִפְרוּ יֶשַׁע וּצְדָקָה תַצְמִיחַ יַחַד” (ספר ישעיהו, פרק מ"ה, פסוק ח'). פירש המלבי"ם: "הוא בנמשל כי הצדק הוא יורד מלמעלה שהוא שפע הצדק מאת ה', אבל לא תשיגנו הארץ רק אם תכין לקראתו זרע הצדקה שהיא המצוות שבין אדם למקום, כי בהחל הצדקה לצמוח כבר תפרה הישע פרי, על ידי המטר העליון שהוא הצדק הא-להי". כלומר, הצדק שפע א-לוהי שמיימי, והצדקה מעשה ארצי של האדם, המשמש ככלי לצדק.
צדק וצדקה > לפי הרש"ר הירש

לדעת הרש"ר הירש, צדק אומר לתת לזולת את מה שהוא זקוק לו, להיטיב עמו, לדרוש שלומו וטובתו. בצדק יתוקן העולם ויאושר הפרט והכלל. במידת הצדק תזכה כל בריה בתנאים שנועדו לה על פי הדעת העליונה. הצדק הוא תכלית ההנהגה האלוקית, ומנקודת השקפת האדם הרי הוא האידיאל. כל פעולה אלוקית או אנושית המקרבת את הפרט או את הכלל לאותה תכלית, הרי היא "צדקה". צדק הוא תנאי לצדקה, וצדקה מביאה לידי צדק. אם הקב"ה עושה צדקה עם הבריות, הרי הוא מיטיב עמהם בחסד. אם אדם עושה צדקה עם חברו, הרי הוא מיטיב עמו בחסד, אך יצא ידי חובתו כלפי ה', שכן חובה על כל אדם לקדם את הצדק בכל כוחותיו הרוחניים והגשמיים. לפיכך, כל תרומה לבניין הצדק היא צדקה, וצדקה היא אפוא חיים שלמים של נאמנות לחובה.
תכונות הצדק היהודי > הרב משה אביגדור עמיאל

היהדות מכירה רק בצדק מוחלט, צדק לשם צדק, צדק של צדק.
הצדק היהודי מבוסס על היסוד שאין בכלל אלא מה שיש בפרט, וכל פרט ופרט מבני האדם הוא עולם שלם בפני עצמו. מושג הצדק מבוסס בעיקרו על זכות הפרט, ובשביל כך נתנה היהדות חירות מוחלטת לכל יחיד ויחיד, חירות בלתי תלויה בשום אדם.
הצדק התורני מבוסס בעיקרו על היחיד, כי אדם נברא יחידי על ידי "יחידו של עולם", ולכן "מה הוא אף אתה", מה הוא יש לו כל השלמות המוסרית, אף עליך לשאוף אל השלמות המוסרית הזאת עד כמה שזה אפשר. האמונה באל אחד דורשת שגם המאמין יהיה יחיד, ואם לא יחיד ומיוחד כהשם יתברך, על כל פנים ירגיש בזכות קיומו גם בתור יחיד, ולא רק בשביל שהוא כפות כאסיר-עולם לקבוצה, לחברה. כל איש ואיש הוא אחראי על כל מעשיו לפני צורו וקונו, ואינו יכול לפטור את עצמו באמתלה של השפעת הציבור והחברה. האדם סוברני במעשיו ובמחשבותיו במידה ידועה.
לפי השקפת היהדות נברא האדם ראשון, אדרבא בשלמות האידיאלית הכי אפשרית בעולם הזה. רק אחר כך סרה האנושות מדרכה הטבעית, והתורה לא באה אלא כדי להשיב לאדם את תכונתו המקורית הראשונה.
ביהדות תיקון היחיד קודם לתיקון העולם, ותופס מקום בראש, וכל העולם כולו כדאי לו לאותו היחיד ששב בתשובה שלמה ומוצא את תיקונו המוסרי בשלמותו.
נקודה מרכזית של היהדות: השנאה הכבושה למידת הרשע, היא המידה של הערצת התקיף הנוטעת בלב האדם רגש היראה והכבוד לכל תקיף ותקיף, ויש בה יותר מאבק של עבודה זרה. לכן החמירה התורה כל כך על מלווים בריבית ומפקיעי שערים. היהדות אינה מוסר של אדונים, שהמה הרודפים והתקיפים, ולא מוסר של עבדים, מפני שהם כורעים ומשתחווים לפני הרודפים האלו.
היהדות רואה בבריאה כולה את היצר הטוב ולא רק את היצר הרע, דרכיה דרכי נועם וכל נתיבותיה שלום.
רוח הצדק היהודי הוא רוח של אחדות הבורא, אחדות שלמה ומלאה, אחדות בתור כלל כל הכללים, ובלי שום יוצא מן הכלל.
המטרה האחרונה של היהדות היא "שלי שלך ושלך שלך", שחרור מכל נגיעה, התרוממות למעלת רוח עליונה, וותרנות, נדיבות, עשיית לפנים משורת הדין, עלייה מוסרית, התדמות הצורה ליוצרה.
אי-אפשר להרגיש בטעם לשבח של הצדק היהודי בלי תלמוד תורה. הצדק היהודי משתקף לא רק מתוך ספרי המוסר היהודיים, ולא רק מתוך אגדות חכמי ישראל, אלא בעיקר מתוך ההלכה.
ראו גם

מידות טובות (יהדות)
צדקה (יהדות)
הלכה
לפנים משורת הדין
הרב אהרן שמואל תמרת
לקריאה נוספת > ספרים

אהרן שמואל תמרת, מוסר התורה והיהדות, וילנה, תער"ב (1912).
אהרן שמואל תמרת, היהדות והחרות, אודסה תרס"ה (1905).
משה אביגדור עמיאל, הצדק הסוציאלי והצדק המשפטי והמוסרי שלנו, תנועת תורה ועבודה: תל אביב תרצ"ו.
מאיר וכסמן, יהדות: דת ואתיקה, ע' 361-356, ניו-יורק ולונדון, 1967 (באנגלית).
שלמה זלמן פינס, מוסר המקרא והתלמוד, מוסד הרב קוק: ירושלים תש"ח.
חנוך דגן, בנימין פורת (עורכים), מבקשי צדק: בין חברה לכלכלה במקורות היהודיים, המכון הישראלי לדמוקרטיה, תשע"ו.
בני פורת, צדק דלים – עקרונות דיני הרווחה מן התורה לספרות חז"ל, צפרירים: נבו, תשע"ט (2019).
ידידיה שטרן (עורך), צדק שלי, צדק שלך, שער ראשון: צדק ביהדות - עיון היסטורי, ירושלים: מרכז זלמן שזר לתולדות ישראל תש"ע (2010).
אליעזר דון יחיא ואחרים, צדק חברתי ומדיניות כלכלית במדינה יהודית, אוניברסיטת בר-אילן תשס"ד (2004).
חיותה דויטש, אליקים כסלו, בנימין לאו (עורכים), בצדק אחזה פניך, ידיעות ספרים, 2010.
לקריאה נוספת > מאמרים

נ. קירש, המשפט בישראל ובעמים, ב"יבנה", כרך ב, חוברת ד-ו, ע' 11–17.
יוסף דוד עפשטיין, ספר מצוות הבית, ע' 19–34, ניו-יורק תשכ"ו.
השלטת צדק ויושר בחיינו, ב"אור התחיה" ג, ע' 23–25, תשל"ו.
ביאורים

↑  חותמו של הקב"ה אמת. טוב וישר ה' (תהלים כה, ח). למה הוא טוב? שהוא ישר, למה הוא ישר? שהוא טוב (תלמוד ירושלמי, מסכת מכות פרק ב, הלכה ו).
↑  הַצּוּר תָּמִים פָּעֳלוֹ, כִּי כָל דְּרָכָיו מִשְׁפָּט, אֵל אֱמוּנָה וְאֵין עָוֶל, צַדִּיק וְיָשָׁר הוּא (דברים לב, ד)
↑  עיין למשל מבוא לספר "מוסר המקרא והתלמוד" מאת שלמה זלמן פינס.
↑  רבי אברהם אבן עזרא פירש את הציווי לא תחמוד: בן הכפר לא יחמוד לעולם את בת המלך, מפני שהוא מרגיש שזה מן הנמנעות ואין היא מתאימה לו, ככה על האדם להתרגל שיראה את כל הבריות בתור בני מלכים ובנותיהם ואת עצמו לבן כפר, וממילא לא יחמוד מה שיש להם.
↑  המשפט הוא הדין הקבוע, והצדק ישקיף לפי הנדונים והנידון עצמו (מלב"ים)
↑  אמרו חז"ל: ואת המעשה אשר יעשון, ואת המעשה זה הדין, אשר יעשון זה לפנים משורת הדין (מכילתא)
↑  כפי שנאמר על אברהם אבינו שהיה שלם במידות הטובות והאמין בה' ויחשבה לו לצדקה (רבי זרחיה בן יצחק בן שאלתיאל)
↑  אמר ר"ש בן לקיש: לעולם ירגיז אדם יצר טוב על יצר הרע שנאמר רגזו ואל תחטאו (ברכות ה.).
↑  שנאמר ישרים דרכי ה' (רבי יצחק אליהו לאנדא)
↑  פירש הרב שם טוב: בעשותנו המצוות יגיע לנו מעלת הצדק שהוא מן היושר להשלים הנפש החסרה ולתת לה חוקה הראוי לה. ורבי זרחיה בן יצחק בן שאלתיאל הסביר שעל כן נקרא צדיק האיש השלם במעשיו, ושעל כן נקרא הקב"ה צדיק, שעם עשותו היושר הוא מוסיף עם בני אדם וגומל להם חסדו בגזירת חכמתו.
↑  וכיוצא בזה: זִרְעוּ לָכֶם לִצְדָקָה קִצְרוּ לְפִי חֶסֶד נִירוּ לָכֶם נִיר וְעֵת לִדְרוֹשׁ אֶת ה' עַד יָבוֹא וְיֹרֶה צֶדֶק לָכֶם (הושע י, יב). וכן אֱמֶת מֵאֶרֶץ תִּצְמָח, וְצֶדֶק מִשָּׁמַיִם נִשְׁקָף (תהלים פה, יב).
↑  מתדבק במידותיו: מה הוא רחום אף אתה רחום, וכיוצא בזה.
↑  "הכל שוחטים ושחיטתם כשרה", "הכל תורמים ותרומתם כשרה", "הכל כשרים לכתוב את הגט", "הכל יורדים לפני התיבה", "הכל כשרים לדון דיני ממונות".
↑  ורק אחר כך באה החברה, הקבוצה, הלאום, המדינה, והמעמד; וממילא אין בכלל אלא מה שיש בפרט (הרב עמיאל).
הערות שוליים

↑  רבי יוסף אבן צדיק, ספר עולם הקטן, מאמר הרביעי
1 2  פירוש הרש"ר הירש לבראשית טו, ו.
1 2 3 4 5  משה אביגדור עמיאל, הצדק הסוציאלי והצדק המשפטי והמוסרי שלנו, תל-אביב: תנועת תורה ועבודה, תרצ"ו
↑  תלמוד ירושלמי, מסכת פאה, פרק א, הלכה א
↑  ויקרא כד, כב
↑  תלמוד בבלי, מסכת נידה, דף ל, עמוד ב
↑  מסכת אבות א, ו
↑  ספר דברים טו, ח; ופירוש רש"י לפסוק
↑  מסכת אבות ד, ד
↑  מסכת אבות ד, א
↑  תלמוד בבלי, מסכת בבא קמא, דף ל, עמוד א
↑  על פי המהר"ל
↑  פירושו על משלי א, ג.
↑  בפירושו לתהלים ו, ב.
↑  ספר נתיבות עולם, נתיב הצדק
↑  רבי יהודה אריה מודינא, צמח צדיק, ניו-יורק: יעקב דרוקערמאן, תרנ"ט, עמ' 38
↑  מאיר ליבוש, ספר יאיר אור, וורשה: יעקב הכהן גינזבורג, תרנ"ב, עמ' 17
↑  פירושו לתהלים פה, יא
↑  שמואל יוסף פין, אוצר לשון המקרא והמשנה, כרך רביעי, וורשה: אחיאסף, תרע"ג, עמ' 142
↑  תלמוד בבלי, מגילה לא, עמוד א
↑  דברים טז, ג.
↑  תוספות לבבא קמא כ"ג, עמוד א.
↑  זכריה ד, ו
↑  אהרן שמואל תמרת, מוסר התורה והיהדות, וילנה: ש. פ. גארבער, תער"ב (1912)
↑  מסכת אבות ה, י
עדי טטרקו

אין תמונה חופשית
עדי טטרקו היא יזמת היי-טק ישראלית-אמריקאית, מייסדת ומנכ"לית חברת האוזז, אותה הקימה עם בעלה, אלון כהן בשנת 2009 בקליפורניה.
ב-2017 דורגה בין 5 הראשונות ברשימת הנשים העשירות בארצות הברית, שצברו את הונן כיזמיות בתחום הטכנולוגיה. בשנת 2021 דורגה בין מאה הנשים העשירות בארצות הברית.
קורות חיים

טטרקו סיימה תואר ביחסים בינלאומיים באוניברסיטה העברית ב-1996.
את אלון כהן, בעלה לימים ושותפה לייסוד האוזז, פגשה בטיול בתאילנד. כשחזרו לישראל פתחו יחד חברה לשירותי טכנולוגיה בשם PROmis. בשנת 1998 נישאו ועברו לגור בניו יורק. בשנת 2001 הגיעו לעמק הסיליקון, שם מצא כהן עבודה כמהנדס באיביי. בנם הראשון נולד בשנת 2002 והשני ב-2006.
לעדי אח, ושלושה ילדים.
ייסוד האוזז וההצלחה הכלכלית

טטרקו הקימה את "האוזז" סביב אתר אינטרנט לשיתוף קהילתי, פורום משתמשים ואיתור אנשי מקצוע בתחומי עיצוב הפנים, אדריכלות ועיצוב נוף, ללא הון אישי גבוה וללא משקיעים. החברה זכתה להצלחה והפכה תוך מספר שנים לעסק מבטיח עם סניפים במדינות מפתח באירופה, אמריקה ואסיה.
הרעיון לייסוד האוז נבע מניסיונם של הזוג בעת שיפוץ ביתם. במהלך השיפוץ הופתעו מכך שאין שום שירות אינטרנטי המכסה את התחום. הם הקצו 2,000 דולר לצורך המשימה. כהן תכנת את האתר ממטבח ביתם וטטרקו הייתה אחראית על התוכן יחד עם חבר שהיה עורך במגזין "Sunset". בשנת 2009 עזב כהן את עבודתו באיביי לצורך פיתוח האתר.
בשנת 2017 הוערך שווי החברה בכ-4 מיליארד דולר והונה האישי בכ-300 מיליון דולר.
הערות שוליים

↑  Houzz's Founders Have Become Tech's Newest Power Couple, באתר פורבס, 2014
↑  Meet America's Richest Self-Made Women In Tech, Forbes.com
↑  חדשות חוץ, עדי טטרקו מ-Houzz – בין מאה היזמיות העשירות בארה"ב, באתר כלכליסט, 15 באוגוסט 2021
↑  איך הפכו שני ישראלים לזוג החזק של עמק הסיליקון? הסיפור שמאחורי ההצלחה המסחררת של Houzz, פורבס, 23 באוקטובר 2014
↑  האוז שווה כעת 4 מיליארד דולר, באתר פורצ'ן